Broj: 711-I-1126-M-105/23-02-19

Zagreb, 02. lipnja 2023.

**BARBARA ANTOLIĆ VUPORA**

**zastupnica u Hrvatskom saboru**

**Predmet: mišljenje na zahtjev obveznika Barbare Antolić Vupore,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 26. svibnja 2023. pod brojem 711-U-4578-M-105/23-01-4 zaprimilo je zahtjev za mišljenje koji je podnijela obveznica Barbara Antolić Vupora, zastupnica u Hrvatskom saboru.

U podnesenom zahtjevu obveznica navodi kako je izabrana kao predstavnica za slovensku nacionalnu manjinu Varaždinske županije te da bi imala pravo za naknadu rada u iznosu manjem od 300 eura godišnje koju bi dijelila sa zamjenicom. Obveznica stoga postavlja upit bi li mogla primiti navedenu naknadu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 9. sjednici održanoj 02. lipnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako su odredbama Ustavnog zakona o pravima nacionalnih manjina („Narodne novine“, broj 155/02, 47/10, 80/10, 93/11, 93/11) propisani uvjeti za izbor predstavnika nacionalnih manjina u jedinicama samouprave. Između ostalog, citiranim Zakonom propisano je i da predstavnici nacionalnih manjina imaju pravo na nagradu.

Povjerenstvo ističe kako je obavljanje funkcije predstavnika nacionalne manjine u jedinici područne samouprave nedvojbeno javna dužnost, a budući da se predstavnik temeljem Zakona koji uređuje izbor članova predstavničkih tijela jedinica lokalne i područne (regionalne) samouprave.

U konkretnom slučaju Povjerenstvo ističe kako je nedvojbeno da obveznica istodobno obnaša javnu dužnost zastupnice u Hrvatskom saboru i predstavnice slovenske nacionalne manjine u Varaždinskoj županiji, a što nije u suprotnosti s člankom 17. ZSSI-a budući da Zakon o izborima zastupnika u Hrvatski sabor („Narodne novine“, broj 116/99, 109/00, 53/03, 69/03, 167/03, 44/06, 19/07, 20/09, 145/10, 24/11, 93/11, 120/11, 19/15, 66/15, 104/15, 98/19) navedene dužnosti ne propisuje kao nespojive.

Nadalje, člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Povjerenstvo ističe kako, u ovom slučaju, obveznica može primiti naknadu za obnašanje dužnosti predstavnice slovenske nacionalne manjine, budući je pravo na istu propisano Ustavnim zakonom o nacionalnim manjinama.

Pritom, Povjerenstvo napominje da je obveznica dužna navedeni primitak prijaviti prilikom podnošenja imovinske kartice.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Barbari Antolić Vupori, elektroničkom dostavom
2. Objava na internetskoj stranici Povjerenstva
3. Pismohrana